題蔡君謨墨蹟後
作者：李廌
朝代：宋

paragraphs: 古人托一技，身死名不滅。
賢愚置不論，筆畫觀可閱。
嶧山刻秦銘，斯篆屈金鐵。
雖在衆憎惡，恨不頸薦鉞。
褚令狷且直，還笏首叩血。
魯公秉忠勤，白首抗希烈。
獨有虞永興，當年稱四絕。
賢哉蔡莆陽，直氣亙南粵。
入爲楓宸侍，遇事挺奇節。
揮毫霸當年，粲然星中月。
非惟驚代能，乃是名世哲。